Tengler Gabriella – Ki a fontosabb?

Egyszer volt, hol nem volt, volt egyszer egy titkos hely Siófok felé, amit Kukafalvának neveztek. Kukafalván mindenféle kuka élt. A papírgyűjtők kék színűek, a műanyagosok sárgák, a fémesek szürkék, az üveges kukák pedig fehér színűek voltak. De sajnos csak egy darabig voltak békességben, mert egyszer elkezdtek veszekedni, hogy melyikük a fontosabb.

- Mi vagyunk a legfontosabbak, mert a maradék színespapírokat mindig belénk dobják a gyerekek - mondták a papírgyűjtők.

- Nem is igaz, azok csak szemetek - méltatlankodtak a fémesek. - Különben is mindenki tudja, hogy mi vagyunk a legjobbak, mert belénk dobják a fiatalok az alumínium üdítős dobozt, hogy így védjék a környezetet - dicsekedtek a fémesek.

- Mindig mi kapjuk a legtöbb szemetet, ez pedig azt jelenti, hogy minket szeretnek a legjobban, és ezért vagyunk mi a legeslegjobbak mindenki közül - harsogták a műanyagosok.

- Mi vagyunk a legjobbak, mert az emberek belénk dobják az üres pezsgős üvegeket, amit a társukkal isznak meg a szeretet és tisztelet jelképéül, amikor valami fontosat ünnepelnek. És azért dobják belénk, mert velünk ugyanígy éreznek, és ezért mi vagyunk a legjobbak - büszkélkedtek az üveggyűjtő kukák.

Azután mérgesen egymásra néztek és hátat fordítottak egymásnak. Hamarosan arra ment egy bölcs öreg kukásautó.

* Miért veszekedtek? - kérdezte a kukákat.

Azok egyszerre kezdték el hadarni a panaszukat: hogy a többi kuka semmit nem ért, meg hogy ki miért a legjobb. Amikor az öreg, bölcs kukásautó látta, hogy úgysem lehet meggyőzni a kukákat arról, hogy egyformán fontosak, a következőt javasolta:

* Hát akkor gyertek, üljetek föl rám, lássatok világot, megpróbáljuk kideríteni, ki a legfontosabb.

Ebbe aztán mind beleegyeztek és alighogy felszálltak, máris elindultak. De még mindig rosszban voltak és háttal ültek egymásnak. De még ez is túl kevés volt nekik, ezért nemsokára megint veszekedni kezdtek.

- Nem is lenne erre az utazásra szükség, mivel úgyis az fog kiderülni, hogy mi vagyunk a legjobbak - fecsegték a papírgyűjtő kukák.

- Az teljes mértékben lehetetlen. Ugyanis mindenki tudja, hogy a legjobbak mi vagyunk - ellenkeztek a műanyagos kukák.

- Fölöslegesen jártatjátok a szátokat. Egyértelmű, hogy mi leszünk azok – fölényeskedtek a fémesek.

- Ugyan már! Ne veszekedjetek és ne is szomorkodjatok amiatt, hogy arra fogtok rájönni, hogy mi vagyunk a legjobbak – tiltakoztak az üveges kukák.

Tovább is veszekedtek volna, de a kukásautó egyszer csak egy nagyot zöttyent. Minden kuka egyszerre nézett ki és ijedten látták, hogy az út tele van törött üvegekkel. Most hogyan fognak továbbmenni? Kilyukadhat az autó kereke!

- Egyet se féljetek! - azzal az üveggyűjtő kukák leugrottak a kukásautóról, és egykettőre feltakarították az üvegszilánkokat és cserepeket. Mentek tovább. Az üveggyűjtő kukák büszkén néztek, miközben a többi kuka irigyen nézett rájuk. Ez így is ment, amíg egyszer csak a kukásautó oda nem ért egy hídhoz. A híd alól kiugrott egy törpe.

- Mivel át akartok kelni a hídamon, mondok egy matematika feladványt, amit hogyha megválaszoltok, folytathatjátok az utatokat, de ha nem, akkor vissza kell fordulnotok. És már mondta is:

- A mi falunkban huszonnyolc törpe van, a szomszéd faluban kétszer annyi. Hány törpe van összesen a két faluban?

Akárhogy törték a fejüket, nem tudták kitalálni. Ekkor támadt egy ötletük. Az egyik papírgyűjtő kukából egy matekfüzetet húztak elő, aminek a segítségével könnyen kiszámolták a megoldást.

- Tudjuk, tudjuk! A megoldás 84! – kiáltották boldogan.

A válasz jó is volt, ezért átengedte őket a törpe a hídon. Ezután mentek tovább, de egyszer csak az öreg kukásautó hirtelen megállt.

- Mi történt? Kérdezték egyszerre a kukák. És ahogy kinéztek, látták, hogy egy mocsár állja az útjukat.

A fémet gyűjtő kukák, ahogy ezt meglátták, azonnal leugrottak a kukás autóról, és így kiáltottak:

* Majd mi építünk egy hidat!

És mire ötöt pislogtak a többiek, a fémes kukák a magukból kiszedett dolgokból hidat építettek. De az olyan erős volt, hogy még a kukásautó is át tudott menni rajta. Mentek tovább. És a műanyagos kukák szégyenkezve néztek. Egészen addig, amíg a kukásautó megint meg nem állt. De ezúttal egy nagy gödör állta az útjukat. Egymásra néztek, de ez alatt a műanyagot gyűjtő kukák megragadták az alkalmat, és a bennük talált műanyagokkal már ki is tömték a lukat. Miután átkeltek rajta, a kukásautó megszólalt:

* Látjátok? Mind ugyanolyan fontosak vagytok és mindenkire ugyanúgy szükség van. Ha valamelyikőtök nem jött volna velünk, akkor szégyenszemre már korábban vissza kellett volna fordulnunk. Ehhez hasonlóan, minden eldobált szemét kárt tesz a természetben, ezért minden kuka munkája egyformán fontos. A munkátokban is együtt kell működnötök, hogy tisztán tartsátok a környezetet.

A kalandjaikra visszagondolva a kukák is megértették, hogy igaza van az öreg kukásautónak, úgyhogy fölszálltak, az úton vissza Kukafalvára megbocsájtottak egymásnak és azóta békességben élnek.